Diari Oficial de la Generalitat Valenciana


Sumari del DOGV 5566, del 30-07-2007 (2007/9914)

DECRET 120/2007, de 27 de juliol, del Consell, pel qual aprova el Reglament Orgànic i Funcional de la Conselleria de Sanitat.
-----------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2007/07/27/120/dof/vci/html**

### Dades del document

Número de DOGV
:   5566

Data del DOGV
:   30-07-2007

Secció del DOGV
:   I. DISPOSICIONS GENERALS

Número del document
:   2007/9914


Data del document
:   27-07-2007

Organisme emissor
:   Conselleria de Sanitat

Tipus de document
:   Decret

Anàlisi jurídica

 Descriptors 

:   * Conselleria de Sanitat
    * Institut per a l'Acreditació i Avaluació de Les Pràctiques Sanitàries
    * administració regional
    * legislació
    * reglament intern

DECRET 120/2007, de 27 de juliol, del Consell, pel qual aprova el Reglament Orgànic i Funcional de la Conselleria de Sanitat. [2007/9914]  
El Decret 26/2005, de 4 de febrer, del Consell de la Generalitat, va aprovar el Reglament Orgànic i Funcional de la conselleria de Sanitat, i va ser modificat amb posterioritat pel Decret 1/2006, de 13 de gener, del Consell de la Generalitat.  
Amb l'aprovació dels Estatuts reguladors de l'Agència Valenciana de Salut, a través del Decret 25/2005, de 4 de febrer, del Consell de la Generalitat i les seues modificacions posteriors, es completa l'estructura orgànica i funcional de la conselleria de Sanitat.  
El Decret 7/2007, de 28 de juny, del president de la Generalitat, determina les conselleries en què s'organitza l'administració de la Generalitat.  
El Decret 92/2007, de 6 de juliol, del Consell, establix l'estructura orgànica bàsica de la Presidència i de les conselleries de la Generalitat.  
El principi de seguretat jurídica justifica la promulgació d'un nou reglament que regule l'estructura orgànica i funcional de la conselleria de Sanitat i determine les funcions que s'atribuïxen als òrgans superiors i centres directius que la componen.  
En atenció de totes estes consideracions i d'acord amb el que establixen els articles 28.f) i 64 de la Llei 5/1983, de 30 de desembre, del Consell, a proposta del conseller de Sanitat i amb la deliberació prèvia del Consell de la Generalitat, en la reunió del dia 27 de juliol de 2007.  
DECRETE  
TÍTOL I  
Disposicions generals  
Article 1  
La conselleria de Sanitat és el màxim òrgan encarregat de la direcció i execució de la política del Consell de la Generalitat en matèria de sanitat, i exercix les competències en matèria de sanitat i assistència sanitària que legalment té atribuïdes per a això.  
Article 2  
El conseller o la consellera és l'autoritat superior de la conselleria, i n'és el màxim òrgan executiu.  
Sota l'autoritat del conseller o la consellera, el secretari/ària autonòmic/a de Sanitat és un òrgan superior de la conselleria de Sanitat.  
Article 3  
1. Sota l'autoritat del conseller/a, el nivell directiu de la conselleria de Sanitat està integrat pel subsecretari/ària, el director/a general de Recursos Econòmics, el director/a general de Recursos Humans, el director/a general de Salut Pública i el director/a general d'Ordenació, Avaluació i Investigació Sanitària.  
2. En els casos d'absència o malaltia del titular del departament s'aplica el que disposa l'apartat i) de l'article 12.1 de la Llei del Consell. Fins que es resolga la substitució, les funcions d'aquell com a titular del departament són exercides temporalment pel secretari autonòmic de Sanitat, a excepció de les que li corresponen com a membre del Consell de la Generalitat, seguint l'orde de prelació previst en l'apartat 1 d'este article.  
Este orde s'aplica, també per a substitució, per a la Subsecretaria i les direccions generals.  
El que s'establix en els paràgrafs anteriors s'entén sense perjuí d'allò que, si és el cas, dispose el conseller/a mitjançant una resolució.  
TÍTOL II  
Estructura i funcions dels   
òrgans centrals de la conselleria  
CAPÍTOL I  
El conseller o la consellera  
Article 4  
El conseller/a, com a màxima autoritat de la conselleria, té totes les competències inherents al càrrec i té atribuïdes les funcions que determinen la Llei del Consell i qualsevol altra normativa que se li aplique. Correspon al conseller/a resoldre en última instància els recursos que s'interposen contra les resolucions del secretari/ària autonòmic/a de Sanitat, del subsecretari/ària o dels directors/es generals, llevat de les excepcions establides en les lleis i reglaments.  
El Consell de Direcció és l'òrgan col·legiat d'assessorament i assistència al conseller/a en l'elaboració, coordinació i execució del programa d'actuacions del departament. Sota la presidència del titular de la conselleria, el Consell de Direcció està integrat per la Secretaria Autonòmica de Sanitat, els titulars de l'Agència Valenciana de Salut, la Subsecretaria, les direccions generals i el director/a del Gabinet del conseller, que exercix la secretaria del Consell de Direcció.  
A les sessions del Consell de Direcció poden assistir, a més, els directors, els caps o els responsables de centres, òrgans, unitats o ens adscrits al departament, quan el conseller/a ho estime convenient.  
El Consell de Direcció pot reunir-se en ple o en comissions. Es poden constituir totes les comissions que acorde el titular del departament, el qual determina els membres que han d'integrar-les i designa les persones que han d'exercir-ne la presidència i la secretaria, sense perjuí que exercisca la facultat de presidir-les personalment.  
Igualment, el conseller/a pot acordar, sempre que ho estime convenient, la constitució d'altres òrgans o comissions de caràcter consultiu i d'assessorament, per a matèries concretes o assumptes específics, amb la composició que en cada cas determine.  
Article 5  
Directament dependent del conseller/a de Sanitat s'adscriu el Gabinet del conseller, com a òrgan de suport i assistència immediata. Així mateix, sota la dependència directa del conseller/a hi ha, amb el rang d'àrea, un Gabinet Tècnic, al qual corresponen les funcions concernents a publicacions, comunicació, seguiment parlamentari i elaboració d'informes i estudis, així com la recopilació i anàlisi de documentació i informació relacionades amb les matèries pròpies de la conselleria.  
CAPÍTOL II  
L'Agència Valenciana de Salut  
Article 6  
L'Agència Valenciana de Salut fou creada per mitjà de la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana. El desplegament de la seua estructura i organització es plasma en els Estatuts, aprovats per mitjà d'un decret del Consell de la Generalitat.  
D'acord amb els Estatuts reguladors de l'Agència Valenciana de Salut, depenen directament del director/a gerent: la Direcció General de Recursos Humans, la Direcció General de Recursos Econòmics, la Direcció General d'Assistència Sanitària, la Direcció General de Farmàcia i Productes Sanitaris, la Direcció General de Qualitat i Atenció al Pacient i la Direcció General de Drogodependències.  
CAPÍTOL III  
La Secretaria Autonòmica de Sanitat  
Article 7  
Sota l'autoritat del conseller o consellera es troba el secretari/ària autonòmic/a de Sanitat, que assumix les funcions establides en l'article 68 de la Llei del Consell, i també les competències establides per qualsevol altra normativa que se li aplique. També assumix les competències de coordinació i planificació sanitària.  
El secretari/ària autonòmic/a de Sanitat pot exercir les funcions i el càrrec de director/a gerent de l'Agència Valenciana de Salut.  
Del secretari/ària autonòmic/a de Sanitat depenen directament el director/a general de Recursos Econòmics i el director/a general de Recursos Humans.  
Secció 1ª.  
La Direcció General de Recursos Econòmics  
Article 8  
El director/a general de Recursos Econòmics, dependent del secretari/ària autonòmic/a de Sanitat, exercix les funcions en matèria de gestió econòmica, pressupostària i comptable, expedients de contractació i processos de contractació i aprovisionament de productes, béns i servicis de la conselleria de Sanitat.  
El director/a general de Recursos Econòmics de la conselleria de Sanitat exercix les funcions i el càrrec de director/a general de Recursos Econòmics de l'Agència Valenciana de Salut.   
Secció 2ª.  
La Direcció General de Recursos Humans  
Article 9  
El director/a general de Recursos Humans, dependent del secretari/a autonòmic/a de Sanitat, exercix les funcions en matèria de gestió i tramitació dels assumptes relatius a personal de la conselleria de Sanitat i, en tot cas, les que expressament hi deleguen els òrgans competents.  
El director/a general de Recursos Humans de la conselleria de Sanitat exercix les funcions i el càrrec de director/a general de Recursos Humans de l'Agència Valenciana de Salut.   
CAPÍTOL IV  
La Subsecretaria  
Article 10  
El subsecretari/ària, sota la dependència directa del conseller/a de Sanitat, assumix les funcions establides en l'article 69 de la Llei del Consell, com també les competències establides per qualsevol altra normativa que se li aplique.   
Directament del subsecretari/ària depenen la Direcció General de Salut Pública, la Direcció General d'Ordenació, Avaluació i Investigació Sanitària, l'Escola Valenciana d'Estudis de la Salut i la Secretaria General Administrativa.  
El subsecretari/ària, a més de la formació sanitària, exercix directament les funcions següents:  
- Les encomanades i previstes en la Llei de Prevenció de Riscos Laborals i en la normativa que la desplega, respecte al personal d'institucions sanitàries.  
- Tramitar i fer les propostes de resolució que especifiquen els motius d'expedients de reclamacions de responsabilitat patrimonial de l'administració.  
A més, el subsecretari/ària tramita, davant els advocats que assistisquen la conselleria, les consultes que li formulen el secretari/ària autonòmic/a de Sanitat i els titulars dels òrgans directius de la conselleria.  
Secció 1ª.  
La Direcció General de Salut Pública  
Article 11  
El director/a general de Salut Pública, dependent del subsecretari, exercix les funcions en matèria de vigilància epidemiològica, seguretat alimentària, programes de salut, salut laboral, salut maternoinfantil i Pla Autonòmic de la Sida. També exercix les funcions següents:  
- Dissenyar i gestionar els programes de prevenció i control de la infecció del VIH/sida.  
- Planificar, promoure, desplegar i coordinar les actuacions relacionades amb la prevenció i el control de la infecció VIH/sida.  
- Dissenyar, gestionar, analitzar i avaluar els programes de reducció de dany.  
- Exercir les competències sanitàries en prevenció de riscos laborals, incloses les relatives a autorització de les instal·lacions sanitàries i inspecció de les activitats.  
- Gestionar i desenvolupar les competències de l'administració sanitària sobre les entitats col·laboradores de la Seguretat Social en la gestió de les contingències laborals.  
- Gestionar i mantindre el sistema d'informació sanitària laboral i la promoció de la salut en el treball.  
- Controlar i vigilar els aspectes sanitaris dels productes químics i especialment de plaguicides i biocides.  
- Dirigir i avaluar la vigilància de la salut dels treballadors, inclosa la postocupacional.   
- Gestionar el sistema d'informació de riscos biològics en personal sanitari.  
Del director/a general de Salut Pública depenen l'Àrea de Coordinació de Centres i Actuació en Salut Pública, l'Àrea d'Epidemiologia i l'Àrea de Seguretat Alimentària.  
L'Àrea de Coordinació de Centres i Actuació en Salut Pública, a la qual s'adscriuen els directors o directores dels centres de Salut Pública, exercix les funcions següents:  
- Gestionar i coordinar els centres de Salut Pública.  
- Fer el seguiment, anàlisi i avaluació de la gestió dels directors/es i coordinadors/es dels centres de Salut Pública.  
- Analitzar i fer l'avaluació dels indicadors de gestió per a establir les correccions oportunes a fi d'aconseguir estàndards de qualitat òptims.  
- Participar amb les altres direccions generals de la conselleria de Sanitat en el seguiment i desplegament dels plans i programes de salut.  
- Coordinar les actuacions especials amb altres direccions generals, conselleries i ajuntaments en el cas que hi haja un risc per a la salut de la població.  
- Dissenyar, gestionar, analitzar i avaluar els plans i els programes de salut.  
- Dissenyar, gestionar, analitzar i avaluar els programes de prevenció de malalties prevalents a la Comunitat Valenciana.  
- Dissenyar, gestionar, analitzar i avaluar les activitats d'informació i educació per a la salut orientades a fomentar estils de vida sans en la població.  
- Proporcionar una resposta ràpida davant de situacions de salut pública que poden suposar una alarma social.  
- Gestionar, dissenyar i avaluar la tecnologia i els procediments en sistemes d'informació en salut pública.  
- Preveure, davant de determinades situacions de risc per a la salut, la logística, els procediments i la coordinació amb la resta de recursos sanitaris i institucions de distinta naturalesa.  
- Gestionar, analitzar i avaluar el Pla Oncològic.  
L'Àrea d'Epidemiologia exercix les funcions següents:  
- Organitzar, coordinar i avaluar la vigilància epidemiològica de les malalties transmissibles, a través del sistema de notificació de malalties i sistema d'informació microbiològica.   
- Gestionar, controlar, coordinar i avaluar els brots epidèmics i les malalties emergents per mitjà del sistema d'alerta precoç i resposta.  
- Organitzar, coordinar i avaluar els programes específics de prevenció i control de malalties transmissibles.  
- Difondre la informació procedent de la vigilància epidemiològica a tots els nivells de la Xarxa Valenciana de Vigilància en Salut Pública.  
- Fer l'anàlisi epidemiològica sistemàtic de l'estat de salut.   
- Fer els estudis epidemiològics específics per a un millor coneixement de la situació de salut de la Comunitat Valenciana.  
- Gestionar, coordinar i avaluar els registres d'interés en salut pública.   
- Fer l'estudi i l'anàlisi epidemiològica de la mortalitat i les seues causes.  
- Elaborar les estadístiques sanitàries derivades de la informació epidemiològica.  
L'Àrea de Seguretat Alimentària exercix les funcions següents:  
- Autoritzar i fer el reconeixement de l'acreditació i registre de laboratoris en l'àmbit de la salut pública.  
- Fer les anàlisis en matèria de seguretat alimentària i sanitat ambiental.  
- Gestionar, controlar i coordinar la xarxa de laboratoris de salut pública, com també l'estudi i propostes de metodologia analítica en matèria de salut pública.  
- Elaborar, actualitzar i avaluar el Pla de Seguretat Alimentària.  
- Definir estratègies, planificar, normalitzar, ordenar i supervisar les actuacions del control oficial i el programa de control oficial d'aliments.  
- Elaborar i gestionar el sistema d'informació de seguretat alimentària.  
- Elaborar instruccions documentades sobre la planificació del control oficial, el mostratge normalitzat i les tècniques de control.  
- Estudiar, valorar i gestionar els programes de control oficial d'aliments.  
- Tramitar i gestionar els expedients d'autorització sanitària de funcionament d'indústries i establiments alimentaris, i de les entitats de formació de manipuladors d'aliments i gestionar els seus registres.  
- Gestionar el Sistema d'Intercanvi Ràpid d'Informació sobre alertes i notificacions de caràcter alimentari.  
- Gestionar el programa d'escorxadors.  
- Avaluar la conformitat dels sistemes d'autocontrol aplicats per les empreses alimentàries per mitjà d'auditories de verificació.  
Secció 2ª.  
La Direcció General d'Ordenació, Avaluació  
 i Investigació Sanitària  
Article 12  
El director/a general d'Ordenació, Avaluació i Investigació Sanitària, dependent del subsecretari/ària, exercix les funcions en matèria d'autorització, obertura i registre de centres sanitaris, inspecció de centres, servicis i unitats i establiments sanitaris, públics i privats; investigació, informació i avaluació externa de l'activitat sanitària.  
També exercix l'elaboració, coordinació, seguiment i avaluació del Pla de Salut de la Comunitat Valenciana.  
Així mateix, exercix les funcions de dinamitzar, potenciar, coordinar i gestionar la investigació sanitària i biomèdica en l'àmbit de la conselleria. També coordinarà les actuacions de la Inspecció de Servicis Sanitaris de la conselleria.  
D'acord amb el Decret 14/2002, de 8 de febrer, del Consell de la Generalitat, l'Institut per a l'Acreditació i Avaluació de les Pràctiques Sanitàries, SA, depén de la conselleria de Sanitat, a través del director/a general d'Ordenació, Avaluació i Investigació Sanitària.  
Del director/a general d'Ordenació, Avaluació i Investigació Sanitària depén l'Àrea d'Inspecció, Avaluació i Ordenació Sanitària, que exercix les funcions següents:  
- Les previstes en el Decret 56/2006, de 28 d'abril, del Consell, pel qual aprova el Reglament d'Organització i Funcionament de la Inspecció de Servicis Sanitaris de la conselleria de Sanitat, i la resta de contingudes en la legislació referent a la inspecció de servicis sanitaris.  
- Establir les condicions per a l'obertura de centres sanitaris i avaluar resultats.  
- Ordenació sanitària, inclosa l'elaboració de la normativa pertinent, així com la gestió del Mapa Sanitari de la Comunitat Valenciana.  
- Autorització sanitària de centres i servicis sanitaris.  
- Gestió del Registre Autonòmic de Centres, Servicis i Establiments Sanitaris.  
- Gestió dels sistemes d'informació sanitària que corresponguen a la conselleria de Sanitat, així com desplegar l'adequada coordinació amb organismes nacionals.  
- Reconéixer l'interés sanitari per a actes de caràcter científic que tinguen lloc a la Comunitat Valenciana.  
- Gestionar el Sistema d'Informació Poblacional de la conselleria de Sanitat.  
Secció 3ª.  
L'Escola Valenciana d'Estudis de la Salut  
Article 13  
L'Escola Valenciana d'Estudis de la Salut és un òrgan directament dependent de la Subsecretaria, per al suport cientificotècnic en matèria d'investigació i docència. Té les funcions següents:  
- Analitzar les necessitats de formació dels professionals i organitzar els plans docents adequats per a cobrir-les.  
- Assessorar en la fixació de la política d'investigació sanitària i en l'establiment de les seues prioritats.  
- Promoure la investigació en relació amb els problemes i necessitats de salut de la població de la Comunitat Valenciana.  
- Formar, reciclar i perfeccionar, de manera continuada, els professionals del camp de la salut, la gestió i l'administració sanitària, tot això des d'una perspectiva interdisciplinària i aproximant la formació als centres de treball.  
- Assessorar la conselleria de Sanitat i la resta d'òrgans de la Generalitat en tots els assumptes de la seua competència que li siguen consultats.  
- Qualssevol altres d'interés per al sistema sanitari valencià que li siguen assignades.  
Al capdavant figura el director/a de l'Escola Valenciana d'Estudis de la Salut, amb el rang de cap d'àrea, que en particular exercix les funcions següents:  
- Establir i executar els plans i programes de la Generalitat relatius a la formació especialitzada del seu personal sanitari.  
- Fomentar i col·laborar en la formació especialitzada dirigida a personal no dependent de la Generalitat, així com en l'ensenyança i docència pregraduada, postgraduada i continuada dels professionals sanitaris, a través del marc de participació que oportunament s'establisca en els corresponents acords o convenis amb l'administració de l'Estat, les universitats i la resta d'organismes competents.  
- Organitzar seminaris, cursos, ponències i altres actes d'anàloga naturalesa.  
- Assessorar i assistir tècnicament el conseller, institucions i empreses públiques i, si és el cas, privades.  
- La formació del personal investigador.  
- Donar suport a equips estables en línies d'investigació que es consideren prioritàries, tant en l'orde científic com en el tècnic.  
- Organitzar reunions científiques i d'especialistes.  
- Publicar aquells estudis i investigacions la difusió dels quals es considere d'interés.  
- Crear i gestionar un fons bibliogràfic i de documentació especialitzada.  
- Col·laborar amb institucions públiques o privades, i especialment amb les universitats de la Comunitat Valenciana, per al desenvolupament de projectes i programes mixtos d'investigació i de documentació científica i tècnica sobre qualsevol matèria relacionada amb la salut, en els termes que s'establisca en els corresponents acords o convenis de cooperació.  
- Establir beques, a càrrec dels seus pressupostos i d'acord amb els principis de publicitat, concurrència, mèrit i capacitat, així com la seua tramitació, tot això en mèrit a la promoció i desplegament de les activitats que li són pròpies.  
Secció 4ª.  
La Secretaria General Administrativa  
Article 14  
Adscrita a la Subsecretaria i d'acord amb l'article 73 de la Llei del Consell, la Secretaria General Administrativa és la unitat que, com a màxim òrgan del nivell administratiu, presta suport al subsecretari/ària i, sota l'autoritat d'este/a, atén els servicis generals de la conselleria. També exercix les funcions següents:  
- Gestionar el Registre General de la conselleria i les oficines d'informació i d'iniciatives i reclamacions que en depenen.  
- Gestionar l'arxiu i l'inventari de béns i material de la conselleria.  
- Gestionar els servicis de traducció i fer els tràmits necessaris per a la publicació d'actes o disposicions en el Diari Oficial de la Comunitat Valenciana.  
- Tramitar la normativa, circulars i oficis-circulars de la conselleria.  
- Atendre els assumptes generals.  
- Tramitar els convenis i acords de col'laboració que la conselleria haja de proposar al Consell de la Generalitat.  
TÍTOL III  
L'organització territorial  
Article 15  
Els servicis territorials de la conselleria són l'expressió orgànica del principi de desconcentració que regix l'activitat de l'administració de la Generalitat i sota la superior autoritat del conseller depenen orgànicament del subsecretari/ària, i funcionalment del secretari/ària autonòmic/a de Sanitat, del director/a gerent de l'Agència Valenciana de Salut, del subsecretari/ària i de cada director/a general en les matèries de les seues competències.  
Article 16  
En cada una de les províncies de la Comunitat Valenciana hi ha una Direcció Territorial de la conselleria de Sanitat, al cap de la qual hi ha un director/a, que assumix la representació de la conselleria.  
DISPOSICIONS ADDICIONALS  
Primera  
Sense perjuí del que disposa este reglament, les funcions que s'atribuïxen als distints òrgans de la conselleria en matèria d'investigació i innovació tecnològica i assumptes econòmics s'entenen sotmeses a les competències que corresponen a les comissions delegades creades estes matèries.  
Segona  
El titular de la Direcció General de Recursos Humans de l'Agència Valenciana de Salut, que es regula en l'article 9 dels Estatuts de l'Agència, aprovats per Decret 25/2005 de 4 de febrer, del Consell de la Generalitat, i el/la titular de la Direcció General de Recursos Econòmics de l'Agència Valenciana de Salut, que es regula en l'article 10 dels mateixos Estatuts, són, respectivament, el director/a general de Recursos Humans i el director/a general de Recursos Econòmics de la conselleria de Sanitat.  
DISPOSICIONS TRANSITÒRIES  
Primera  
Les unitats i llocs de treball de nivell administratiu continuen subsistents i continuen donant el suport administratiu en relació amb els assumptes i expedients que els corresponga per raó de la matèria, sense perjuí de la competència per a resoldre dels òrgans als quals els ha sigut atribuïda, i la seua retribució es fa a càrrec dels mateixos crèdits pressupostaris, tot això fins que s'aproven les relacions de llocs de treball adaptades a l'estructura orgànica prevista en este reglament i que, des del moment de la seua entrada en vigor, es produïsquen determinats canvis d'adscripció d'unitats administratives, de conformitat amb la reorganització efectuada.  
Segona  
Per al que establix la disposició transitòria primera, les unitats la denominació de les quals no haja canviat passen a dependre, amb els actuals mitjans personals i materials, de les unitats superiors que establix este reglament.  
DISPOSICIONS DEROGATÒRIES  
Primera  
Queda derogat el Decret 26/2005, de 4 de febrer, del Consell de la Generalitat, pel qual s'aprova el Reglament Orgànic i Funcional de la conselleria de Sanitat i el Decret 1/2006, de 13 de gener, del Consell de la Generalitat, que el va modificar.  
Segona  
Queden derogades totes les disposicions que del mateix rang o d'un rang inferior s'oposen a este decret.  
DISPOSICIONS FINALS  
Primera  
Es faculta el conseller/a de Sanitat per a dictar totes les disposicions que requerisca el desplegament i execució d'este decret, en compliment del que disposa l'article 65 de la Llei del Consell.  
Segona  
El present decret entrarà en vigor l'endemà de la publicació en el Diari Oficial de la Comunitat Valenciana.  
Valencia, 27 de juliol de 2007  
El President de la Generalitat,  
Francisco Camps Ortiz.  
El Conseller de Sanitat  
Manuel Cervera Taulet


Còpia Permalink ELI